62023CJ0168
DOMSTOLENS DOM (Ottende Afdeling)
27. juni 2024 (
*1
)
»Præjudiciel forelæggelse – toldunion – den fælles toldtarif – kombineret nomenklatur – tarifering – kabler af optiske fibre – underposition 85447000 og 90011090 – ændringer til de forklarende bemærkninger til den kombinerede nomenklatur – retssikkerhedsprincippet og princippet om beskyttelse af den berettigede forventning«
I sag C-168/23,
angående en anmodning om præjudiciel afgørelse i henhold til artikel 267 TEUF, indgivet af Tribunalul Olt (retten i første instans i Olt, Rumænien) ved afgørelse af 1. marts 2023, indgået til Domstolen den 17. marts 2023, i sagen
Prysmian Cabluri şi Sisteme SA
mod
Agenţia Naţională de Administrare Fiscală – Direcţia Generală Regională a Finanţelor Publice Craiova – Direcţia Regională Vamală Craiova,
Autoritatea Vamală Română,
Agenţia Naţională de Administrare Fiscală – Direcţia Generală de Administrare a Marilor Contribuabili,
har
DOMSTOLEN (Ottende Afdeling),
sammensat af afdelingsformanden, N. Piçarra (refererende dommer), og dommerne N. Jääskinen og M. Gavalec,
generaladvokat: T. Ćapeta,
justitssekretær: A. Calot Escobar,
på grundlag af den skriftlige forhandling,
efter at der er afgivet indlæg af:
–
Prysmian Cabluri şi Sisteme SA ved avocat O. Goran,
–
den rumænske regering ved E. Gane, L. Ghiţă og A. Wellman, som befuldmægtigede,
–
Europa-Kommissionen ved M. Salyková og E.A. Stamate, som befuldmægtigede,
og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
afsagt følgende
Dom
1
Anmodningen om præjudiciel afgørelse vedrører fortolkningen af underposition 85447000 og 90011090 i den kombinerede nomenklatur (herefter »KN«), der er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT 1987, L 256, s. 1), som ændret ved Rådets forordning (EF) nr. 254/2000 af 31. januar 2000 (EUT 2000, L 28, s. 16) i den affattelse, der følger af Kommissionens gennemførelsesforordning (EU) 2017/1925 af 12. oktober 2017 (EUT 2017, L 282, s. 1) (herefter »forordning nr. 2658/87«).
2
Anmodningen er blevet indgivet i forbindelse med en tvist mellem Prysmian Cabluri şi Sisteme SA (herefter »Prysmian«) på den ene side og Agenţia Naţională de Administrare Fiscală – Direcţia Generală Regională a Finanţelor Publice Craiova – Direcţia Regională Vamală Craiova (den nationale styrelse for skatter og afgifter – det regionale generaldirektorat for offentlige finanser i Craiova – det regionale tolddirektorat i Craiova, Rumænien), Autoritatea Vamală Română (den rumænske toldmyndighed) og Agenţia Naţională de Administrare Fiscală – Direcţia Generală de Administrare a Marilor Contribuabili (den nationale styrelse for skatter og afgifter – generaldirektoratet for store skatteydere, Rumænien) på den anden side vedrørende den angiveligt fejlagtige karakter af Prysmians tarifering af optiske fiberkabler i underposition 85447000 i KN i stedet for i underposition 90011090.
Retsforskrifter
Det harmoniserede system
3
Det harmoniserede varebeskrivelses- og varenomenklatursystem (herefter »det harmoniserede system«) blev oprettet ved den internationale konvention om det harmoniserede varebeskrivelses- og varenomenklatursystem, der blev undertegnet i Bruxelles den 14. juni 1983 inden for Verdenstoldorganisationens (WCO) rammer, og som sammen med ændringsprotokollen hertil af 24. juni 1986 blev godkendt på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (EFT 1987, L 198, s. 1).
4
De forklarende bemærkninger til det harmoniserede system vedrørende position 8544 i det harmoniserede system med overskriften »Isolerede (herunder lakerede eller anodiserede) elektriske ledninger, kabler (herunder koaksialkabler) og andre isolerede elektriske ledere, også forsynet med forbindelsesdele; optiske fiberkabler, fremstillet af individuelt overtrukne fibre, også samlet med elektriske ledere eller forsynet med forbindelsesdele«:
»Denne position omfatter elektriske ledninger, tråde, kabler, skinner, bånd etc., forudsat de er isolerede; disse varer anvendes som ledere i elektriske maskiner, apparater eller installationer. Er betingelsen om isolering opfyldt, omfatter positionen ledninger mv. til såvel indendørs som udendørs brug, [f.eks.] luftledninger og underjordiske eller undersøiske ledninger og kabler. Disse varer varierer fra meget fine isolerede tråde til tykke kabler af mere kompliceret art.
Positionen omfatter også ikke-metalliske ledere.
[...]
Positionen omfatter endelig optiske fiberkabler fremstillet af individuelt isolerede fibre, også samlet med elektriske ledere eller forsynet med forbindelsesdele. Isoleringen er almindeligvis af forskellig farve med henblik på identifikation af fibrene i hver ende af kablet. Optiske fiberkabler anvendes hovedsagelig i telekommunikationsudstyr, fordi deres kapacitet til transmission af data er større end elektriske ledningers.«
5
Følgende fremgår af de forklarende bemærkninger til det harmoniserede system vedrørende pos. 9001 med overskriften »Optiske fibre og bundter af optiske fibre; kabler af optiske fibre, undtagen varer henhørende under pos. 8544; ark og plader af polariserende materialer; uindfattede linser (herunder kontaktlinser), prismer, spejle og andre optiske artikler, af ethvert materiale, undtagen sådanne varer af glas, som ikke er optisk bearbejdet«:
»[...] Denne position omfatter:
A)
[o]ptiske fibre og bundter af optiske fibre samt kabler af optiske fibre, undtagen varer henhørende under pos. 85.44.
Optiske fibre består af koncentriske lag af glas eller plast med forskelligt brydningsindeks. Fibre trukket af glas har en meget tynd belægning af plast (usynlig for det blotte øje), som yder fibrene beskyttelse mod brud. Optiske fibre foreligger almindeligvis på spoler og kan være adskillige kilometer lange. De anvendes til fremstilling af bundter og kabler.
Bundter af optiske fibre kan være stive, og i så fald er fibrene agglomereret med et bindemiddel i hele deres længde, eller de kan være bøjelige og i så fald kun sammenholdt i enderne. Hvis fibrene er regelmæssigt ordnet i bundterne, anvendes de til transmission af billeder, medens fibre bundtet tilfældigt kun kan anvendes til lystransmission til belysning.
Kabler af optiske fibre henhørende herunder (som kan være forsynet med forbindelsesdele) består af en kappe indeholdende et eller flere bundter af optiske fibre, som hver især ikke er overtrukne.
Bundter og kabler af optiske fibre anvendes især i optiske apparater, hovedsagelig i endoscoper henhørende under pos. 90.18.
[...]
Positionen omfatter ikke:
[...]
g)
[o]ptiske fiberkabler, fremstillet af individuelt overtrukne fibre (pos. 85.44).«
KN
6
Som det fremgår af artikel 1 i forordning nr. 2658/87, regulerer KN tariferingen af varer, der indføres i Den Europæiske Union. KN gengiver det harmoniserede systems positioner og sekscifrede underpositioner, idet kun det syvende og ottende ciffer er underinddelinger, der er specifikke for nomenklaturen.
7
I henhold til artikel 12, stk. 1, i forordning nr. 2658/87 vedtager Europa-Kommissionen hvert år en forordning indeholdende en fuldstændig udgave af KN sammen med de tilhørende autonome og bundne toldsatser i den fælles toldtarif, således som denne nomenklatur følger af de foranstaltninger, som er vedtaget af Rådet for Den Europæiske Union eller Kommissionen. Nævnte forordning offentliggøres i Den Europæiske Unions Tidende senest den 31. oktober, og den anvendes fra den 1. januar det følgende år.
8
Som det fremgår af denne doms præmis 1, finder KN anvendelse på tvisten i hovedsagen i den affattelse, der følger af gennemførelsesforordning nr. 2017/1925, som finder anvendelse fra den 1. januar 2018.
9
KN’s del I med overskriften »Bestemmelser« omfatter et afsnit I vedrørende »[a]lmindelige bestemmelser«, hvis punkt A med overskriften »Almindelige tariferingsbestemmelser vedrørende [KN]« bestemmer:
»Tariferingen af varer i [KN] sker efter følgende regler:
1.
Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.
[...]
6.
Tariferingen af varer i underpositionerne inden for en position skal ske med hjemmel i underpositionsteksterne og de dertil hørende bestemmelser samt – med de fornødne tillempninger – efter ovennævnte bestemmelser, idet kun underpositioner på samme niveau er sammenlignelige. For denne bestemmelse gælder, at også relevante afsnits- og kapitelbestemmelser finder anvendelse, medmindre andet følger af sammenhængen.«
10
Del II i KN med overskriften »Toldtariffen« indeholder afsnit XVI, der har overskriften »Maskiner og apparater samt mekaniske redskaber; elektrisk materiel; dele dertil; lydoptagere og lydgengivere samt billed- og lydoptagere og billed- og lydgengivere til fjernsyn; dele og tilbehør dertil«. Bestemmelse 1, litra m), til dette afsnit præciserer, at det ikke omfatter artiklerne i kapitel 90.
11
Afsnit XVI indeholder et kapitel 85, der har overskriften »Elektriske maskiner og apparater, elektrisk materiel samt dele dertil; lydoptagere og lydgengivere samt billed- og lydoptagere og billed- og lydgengivere til fjernsyn samt dele og tilbehør dertil«. Det nævnte kapitel indeholder pos. 8544 i KN, der er opbygget således:
»KN-kode
Varebeskrivelse
Bunden toldsats (%)
Supplerende enhed
1
2
3
4
8544
Isolerede (herunder lakerede eller anodiserede) elektriske ledninger, kabler (herunder koaksialkabler) og andre isolerede elektriske ledere, også forsynet med forbindelsesdele; optiske fiberkabler, fremstillet af individuelt overtrukne fibre, også samlet med elektriske ledere eller forsynet med forbindelsesdele
[...]
8544 70 00
– kabler af optiske fibre
fri
— «
12
KN’s del II indeholder ligeledes afsnit XVIII, der har overskriften »Optiske, fotografiske og kinematografiske instrumenter og apparater; måle-, kontrol- og præcisionsinstrumenter og ‑apparater; medicinske og kirurgiske instrumenter og apparater; ure; musikinstrumenter; dele og tilbehør dertil«. Dette afsnit indeholder et kapitel 90, som har overskriften »Optiske, fotografiske og kinematografiske instrumenter og apparater; måle-, kontrol- og præcisionsinstrumenter og ‑apparater; medicinske og kirurgiske instrumenter og apparater; dele og tilbehør dertil«.
13
Det nævnte kapitel indeholder pos. 9001 i KN, der er opbygget således:
»KN-kode
Varebeskrivelse
Bunden toldsats (%)
Supplerende enhed
1
2
3
4
9001
Optiske fibre og bundter af optiske fibre; kabler af optiske fibre, undtagen varer henhørende under pos. 8544; ark og plader af polariserende materialer; uindfattede linser (herunder kontaktlinser), prismer, spejle og andre optiske artikler, af ethvert materiale, undtagen sådanne varer af glas, som ikke er optisk bearbejdet
9001 10
– Optiske fibre, samt bundter og kabler af optiske fibre:
9001 10 10
– – Billedlederkabler
2,9
—
9001 10 90
– – Andre varer
2,9
—
[...]«
14
Bestemmelse 1, litra h), til kapitel 90 præciserer, at kapitlet ikke omfatter optiske fiberkabler henhørende under pos. 8544.
15
De forklarende bemærkninger til KN, der er udarbejdet af Kommissionen i henhold til artikel 9, stk. 1, litra a), andet led, i forordning nr. 2658/87, og som blev offentliggjort i Den Europæiske Unions Tidende henholdsvis den 8. december 2007 (EUT 2007, C 296, s. 4, herefter »de forklarende bemærkninger fra 2007«) og den 24. maj 2019 (EUT 2019, C 179, s. 4, herefter »de forklarende bemærkninger fra 2019«), er relevante for tvisten i hovedsagen.
16
De forklarende bemærkninger fra 2007 præciserede følgende i de forklarende bemærkninger til KN’s underposition 85447000:
»85447000 – Optiske fiberkabler
Denne underposition omfatter også optiske fiberkabler beregnet til f.eks. telekommunikation, som består af optiske fibre, der hver især er overtrukket med et dobbelt lag akrylatpolymer og indesluttet i en beskyttelseskappe. Overtrækket består af et indre lag af blødt akrylat og et ydre lag af hårdt akrylat, hvoraf sidstnævnte også er lakeret i forskellige farver.
Overtrækket af de enkelte optiske fibre giver dem beskyttelse og strukturel integritet, f.eks. beskyttes de enkelte fibre mod brud.«
17
I de forklarende bemærkninger fra 2019 affattes bemærkningerne til underposition 85447000 i KN således:
»85447000 – Kabler af optiske fibre
Denne underposition omfatter også optiske fiberkabler beregnet til [f.eks.] telekommunikation, som består af en eller flere optiske fibre henhørende under pos. 9001, der er individuelt overtrukket med et dobbelt lag akrylatpolymer. Overtrækket består af et indre lag af blødt akrylat og et ydre lag af hårdt akrylat, hvoraf sidstnævnte kan være indfarvet eller lakeret i forskellige farver for at gøre det muligt at identificere fibrene. De enkelte optiske fibre er overtrukket med det dobbelte overtrækslag; i sig selv udgør de ikke et optisk fiberkabel henhørende under pos. 8544, før de indesluttes i en beskyttelseskappe.
De enkelte optiske fibres dobbelte overtrækslag giver dem beskyttelse og strukturel integritet, [f.eks.] beskyttes de enkelte fibre mod brud og slitage.«
Forordning (EU) nr. 952/2013
18
Artikel 33 i Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (EUT 2013, L 269, s. 1) bestemmer:
»1.   Toldmyndighederne træffer efter ansøgning afgørelser vedrørende bindende tariferingsoplysninger (»BTO-afgørelser«) eller afgørelser vedrørende bindende oprindelsesoplysninger (»BOO-afgørelser«).
[...]
2.   BTO- eller BOO-afgørelser er kun bindende hvad angår tariferingen af en vare eller bestemmelsen af en vares oprindelse:
a)
for toldmyndighederne over for indehaveren af afgørelsen og kun for så vidt angår varer, for hvilke toldformaliteterne afsluttes efter den dato, fra hvilken afgørelsen har virkning
b)
for indehaveren af afgørelsen over for toldmyndighederne fra den dato, hvor den pågældende modtager eller må antages at have modtaget meddelelsen om afgørelsen.
[...]«
Tvisten i hovedsagen og de præjudicielle spørgsmål
19
Prysmian importerede i perioden fra den 6. juli til den 21. december 2018 varer (herefter »de omhandlede varer«), som selskabet angav som henhørende under underposition 85447000 i KN vedrørende »[o]ptiske fiberkabler«, og som blev pålagt en importafgiftssats på 0%.
20
Prysmian meddelte den 1. juli 2019 Biroul Vamal Olt (toldkontoret i Olt, Rumænien), at de omhandlede varer, henset til de ændringer, der var foretaget i de forklarende bemærkninger fra 2019 i forhold til de forklarende bemærkninger fra 2007, herefter henhørte under underposition 90011090 i KN vedrørende »[o]ptiske fibre« og var pålagt en importafgiftssats på 2,9%. Prysmian anmodede derfor om, at importafgifterne på disse varer blev genberegnet fra den 24. maj 2019, hvilket svarer til datoen for offentliggørelsen af de forklarende bemærkninger fra 2019 i Den Europæiske Unions Tidende.
21
Som følge af en efterfølgende toldkontrol, der blev gennemført mellem april og juni 2021, fastslog Direcuiia Regională Vamală Craiova (det regionale tolddirektorat i Craiova, Rumænien) ved afgørelse af 29. juni 2021, at de omhandlede varer var individuelt overtrukne optiske fibre henhørende under underposition 90011090 i KN, og som var pålagt en importafgift på 2,9%. Tolddirektoratet foretog derfor en ny beregning af den told, der vedrørte al import af de omhandlede varer, som Prysmian havde angivet som »optiske fiberkabler« henhørende under underposition 85447000 i KN, og krævede, at dette selskab betalte i alt 992430 rumænske lei (RON) (ca. 201000 EUR) i yderligere told og morarenter.
22
Prysmian indgav en klage over denne afgørelse til Agenoia Naula ională de Administrare Fiscală. – Direcałia Generală de Administrare a Marilor Contribuabili (det nationale agentur for skatter og afgifter – generaldirektoratet for store skatteydere, Rumænien), som blev afvist ved afgørelse af 17. november 2021.
23
Prysmian har herefter anlagt sag ved Tribunalul Olt (retten i første instans i Olt, Rumænien), som er den forelæggende ret, med påstand om annullation af afgørelserne af 17. november 2021 og af 29. juni 2021 samt om fritagelse for de primære og accessoriske afgiftsmæssige forpligtelser, der blev indført ved disse afgørelser.
24
Den forelæggende ret ønsker oplyst, om de forklarende bemærkninger fra 2019 har ændret betydningen af de forklarende bemærkninger fra 2007, og i et sådant tilfælde, om en omtarifering med tilbagevirkende kraft af de omhandlede varer i pos. 90011090 i KN er i strid med retssikkerhedsprincippet og princippet om forudsigelighed.
25
Den forelæggende ret er også i tvivl om, hvorvidt princippet om ensartet anvendelse af tariferingen, sammenholdt med retssikkerhedsprincippet og princippet om beskyttelse af den berettigede forventning, pålægger den at tage hensyn dels til andre nationale toldmyndigheders afgørelser, dels til afgørelser fra toldmyndigheder eller domstole i andre medlemsstater, som har tariferet eller bekræftet tariferingen af de omhandlede varer i pos. 8544 i KN.
26
På denne baggrund har Tribunalul Olt (retten i første instans i Olt) besluttet at udsætte sagen og forelægge Domstolen følgende præjudicielle spørgsmål:
»1)
Kan en vare, som består af en optisk kerne [core] og af en ydre glaskerne, der er dækket af et indre lag af blødt akrylat og et ydre lag af farvet hårdt akrylat som overtræksmetode (det såkaldte ColourLock), ved fortolkningen af [KN], sammenholdt med de [forklarende bemærkninger fra 2007], klassificeres under underposition 85447000 i nævnte [KN]?
2)
Såfremt det første spørgsmål besvares benægtende, kan de nationale toldmyndigheder ved fortolkningen af retssikkerhedsprincippet og princippet om beskyttelse af den berettigede forventning undlade at tage hensyn til afgørelser fra denne stats toldmyndighed, hvorved der ikke er rejst tvivl om tariferingen af denne vare under [under]position 85447000, men tage hensyn til gunstige BTO-afgørelser (som sikrer fritagelse for told og moms) vedtaget af andre toldmyndigheder eller af andre EU-medlemsstaters retsinstanser om en sådan tarifering, uden at dette er i strid med princippet om ensartet anvendelse af tarifering, der fremgår af artikel 28 [TEUF], sammenholdt med retssikkerhedsprincippet og princippet om beskyttelse af den berettigede forventning, som er anerkendt af [Domstolen], der henhører under EU-rettens anvendelsesområde?
3)
Såfremt det andet spørgsmål besvares benægtende, er det ved fortolkningen af artikel 114 i [forordning nr. 952/2013], henset til retssikkerhedsprincippet og princippet om beskyttelse af den berettigede forventning, muligt, at en eventuel mangel på klarhed i de forklarende bemærkninger [fra 2007], og den senere ikrafttrådte præcisering, medfører en yderligere afgiftsmæssig forpligtelse for en afgiftspligtig person i en medlemsstat, navnlig når denne stats toldmyndighed i tidens løb har vedtaget afgørelser, der ikke har rejst tvivl om tariferingen af denne vare under [under]position 85447000, men der ligeledes foreligger gunstige BTO-afgørelser vedtaget af andre toldmyndigheder eller af andre EU-medlemsstaters retsinstanser om en sådan tarifering?«
Om de præjudicielle spørgsmål
Om det første spørgsmål
27
Med det første spørgsmål ønsker den forelæggende ret nærmere bestemt oplyst, om underposition 85447000 i KN skal fortolkes således, at den omfatter et optisk fiberkabel, der består af en optisk kerne og et optisk overtrækslag med et første indvendigt lag af blødt akrylat, der er dækket af et andet lag farvet hårdt akrylat.
28
Indledningsvis skal det bemærkes, at når Domstolen er forelagt en anmodning om præjudiciel afgørelse vedrørende tarifering, er dens opgave ikke selv at foretage en sådan tarifering, men at oplyse den forelæggende ret om de kriterier, ved anvendelse af hvilke den er i stand til at tarifere de i sagen omhandlede produkter korrekt. En sådan tarifering kræver nemlig en rent faktuel vurdering af disse varers kendetegn, som inden for rammerne af en sådan forelæggelse henhører under den nationale rets kompetence og ikke under Domstolens kompetence (jf. i denne retning dom af 9.2.2023, LB (Air loungers), C-635/21, EU:C:2023:85, præmis 31 og den deri nævnte retspraksis).
29
I henhold til bestemmelse 1 i de almindelige tariferingsbestemmelser vedrørende KN skal tariferingen af varer ske i henhold til positionsteksterne og de til afsnit og kapitler i denne nomenklatur knyttede bestemmelser. Da tvisten i hovedsagen vedrører tarifering af de omhandlede varer i underposition 85447000 eller 90011090 i den nævnte nomenklatur, skal en sådan tarifering i henhold til bestemmelse 6 i disse almindelige tariferingsbestemmelser foretages på grundlag af underpositionsteksterne og de dertil hørende bestemmelser, idet der ligeledes kan tages hensyn til de tilsvarende afsnit og kapitelbestemmelser, medmindre andet følger af sammenhængen.
30
Hensynet til retssikkerheden og kontrolmulighederne kræver, at det afgørende kriterium for varers tarifering i almindelighed skal søges i deres objektive karakteristika og egenskaber, således som disse fremgår af ordlyden af positionen i KN og de tilsvarende afsnit og kapitler. Den pågældende vares bestemmelse kan udgøre et objektivt kriterium ved tariferingen, såfremt varen og dens bestemmelse hænger uløseligt sammen, og bestemmelsen skal påvises ud fra varens objektive karakteristika og egenskaber (jf. i denne retning dom af 3.6.2021, Flavourstream, C-822/19, EU:C:2021:444, præmis 34, og af 9.2.2023, LB (Air loungers), C-635/21, EU:C:2023:85, præmis 33).
31
Selv om de forklarende bemærkninger til det harmoniserede system og KN ikke har nogen bindende virkning, udgør de desuden et vigtigt hjælpemiddel til at sikre en ensartet anvendelse af den fælles toldtarif, hvorfor de som sådan kan betragtes som gyldige bidrag til dens fortolkning (jf. i denne retning dom af 18.6.2020, Hydro Energo, C-340/19, EU:C:2020:488, præmis 36, og af 9.2.2023, LB (Air loungers), C-635/21, EU:C:2023:85, præmis 34).
32
For det første udgør underposition 85447000 i KN med overskriften »Optiske fiberkabler« en underopdeling af denne nomenklaturs pos. 8544, hvis ordlyd bl.a. nævner »optiske fiberkabler bestående af individuelt overtrukne fibre«. Overskriften til pos. 9001 i KN omfatter bl.a. »optiske fibre; optiske fiberkabler, undtagen varer henhørende under pos. 8544«. I henhold til bestemmelse 1, litra h), til kapitel 90 omfatter dette kapitel ikke optiske fiberkabler henhørende under pos. 8544.
33
For det andet præciseres det i den forklarende bemærkning til underposition 85447000 i KN, således som den fremgår af de forklarende bemærkninger fra 2007, at denne underposition også omfatter optiske fiberkabler, der f.eks. er beregnet til anvendelse i telekommunikation, bestående af optiske fibre, der individuelt er overtrukket af et dobbelt lag akrylatpolymer og omsluttet af en beskyttende kappe.
34
For det tredje omfatter pos. 8544 i det harmoniserede system ifølge de forklarende bemærkninger hertil optiske fiberkabler, fremstillet af individuelt overtrukne fibre, også samlet med elektriske ledere eller forsynet med forbindelsesdele, mens pos. 9001 i nævnte system omfatter »optiske fibre og bundter af optiske fibre samt optiske fiberkabler, undtagen varer henhørende pos. 85.44«. Disse bemærkninger præciserer desuden, at optiske fiberkabler henhørende under pos. 9001 i det harmoniserede system består af en kappe, hvori et eller flere bundter af optiske fibre er blevet anbragt, idet disse ikke er blevet individuelt overtrukket.
35
Det følger for det første af det ovenstående, at KN fastsætter en forskel mellem »kabler« og »individuelt overtrukne fibre«, og at alene de optiske fiberkabler, der består af individuelt overtrukne fibre, henhører under denne nomenklaturs pos. 8544, og ikke selve de optiske fibre. Derimod henhører individuelle optiske fibre og optiske fiberanlæg i overensstemmelse med nomenklaturens ordlyd under pos. 9001 i den nævnte nomenklatur.
36
Henset til ordlyden af pos. 8544 i KN og den forklarende bemærkning til underposition 85447000 i KN og de forklarende bemærkninger til det harmoniserede system vedrørende pos. 8544 i dette system skal de optiske fibre, der danner kabler, for det andet både være individuelt overtrukket og være anbragt i et beskyttende lag eller en beskyttende kappe for at blive omfattet af denne position.
37
I det foreliggende tilfælde fremgår det af anmodningen om præjudiciel afgørelse, at de omhandlede varer er optiske fiberkabler, der er individuelt overtrukket af et dobbelt overtrækslag uden beskyttelseskappe. Med forbehold for den efterprøvelse, som det påhviler den forelæggende ret at foretage, kan disse varer, for så vidt som de ikke opfylder den anden kumulative betingelse, der er nævnt i den foregående præmis, følgelig ikke henhøre under pos. 8544 i KN og skal tariferes i pos. 9001 i KN.
38
Henset til det ovenstående skal det første spørgsmål besvares med, at underposition 85447000 i KN skal fortolkes således, at den ikke omfatter et optisk fiberkabel, der består af en optisk kerne og et optisk overtrækslag med et første indvendigt lag af blødt akrylat, der er dækket af et andet lag farvet hårdt akrylat.
Om det andet spørgsmål
39
Med det andet spørgsmål ønsker den forelæggende ret nærmere bestemt oplyst, om retssikkerhedsprincippet og princippet om beskyttelse af den berettigede forventning skal fortolkes således, at de er til hinder for, at toldmyndighederne i en medlemsstat foretager opkrævning af told og afgifter, som en afgiftspligtig person skal betale som følge af en ifølge disse myndigheder ukorrekt tarifering af en vare i en underposition i KN, når BTO-afgørelser, der er udstedt til andre afgiftspligtige personer af disse myndigheder og af toldmyndighederne i andre medlemsstater, samt retsafgørelser truffet i andre medlemsstater ikke afviger fra en sådan tarifering.
40
Retssikkerhedsprincippet og det hermed forbundne princip om beskyttelse af den berettigede forventning kræver dels, at retsreglerne er klare og præcise, dels, at deres anvendelse er forudsigelig for borgerne, især når de kan have bebyrdende virkninger for personer og virksomheder. Navnlig kræver dette princip, at en lovgivning giver de berørte mulighed for at få et nøjagtigt kendskab til omfanget af de forpligtelser, der derved pålægges dem, og handle derefter (dom af 3.6.2021, Jumbocarry Trading, C-39/20, EU:C:2021:435, præmis 48 og den deri nævnte retspraksis).
41
Princippet om beskyttelse af den berettigede forventning kan kun påberåbes af en borger, hos hvem en forvaltningsmyndighed har skabt begrundede forventninger på baggrund af præcise, ubetingede og samstemmende forsikringer, som hidrører fra autoriserede og pålidelige kilder, og som myndigheden har afgivet til den pågældende (jf. i denne retning dom af 7.8.2018, Ministru kabinets, C-120/17, EU:C:2018:638, præmis 50, og af 31.3.2022, Smetna palata na Republika Bulgaria, C-195/21, EU:C:2022:239, præmis 65).
42
I det foreliggende tilfælde følger det for det første, som anført i denne doms præmis 32-37, af ordlyden af underposition 85447000 og 90011090 i KN, sammenholdt med de forklarende bemærkninger fra 2007 og det harmoniserede system, at varer som de i hovedsagen omhandlede henhører under sidstnævnte underposition og ikke under den førstnævnte.
43
I modsætning til, hvad Prysmian har gjort gældende, præciserer de forklarende bemærkninger fra 2019, hvorefter optiske fibre »ikke i sig selv [udgør] et optisk fiberkabel henhørende under pos. 8544, før de er blevet anbragt i en beskyttende kappe«, blot indholdet af betingelsen om, at der skal foreligge et beskyttelsesareal, uden at ændre den klare ordlyd af de forklarende bemærkninger fra 2007.
44
For det andet kan en BTO i henhold til artikel 33, stk. 2, i forordning nr. 952/2013 kun påberåbes af modtageren eller dennes repræsentant over for de toldmyndigheder, der har udstedt den, og over for toldmyndighederne i de øvrige medlemsstater (jf. i denne retning dom af 7.4.2011, Sony Supply Chain Solutions (Europe), C-153/10, EU:C:2011:224, præmis 39).
45
Eftersom de BTO’er, der er udstedt af andre toldmyndigheder, og afgørelser fra andre retter i medlemsstaterne, som tariferer eller bekræfter tariferingen af de omhandlede varer i underposition 85447000 i KN, ikke er rettet til Prysmian, kan sådanne oplysninger og afgørelser ikke anses for at have givet dette selskab præcise, ubetingede og samstemmende garantier som omhandlet i den retspraksis, der er nævnt i nærværende doms præmis 41, der kan skabe en berettiget forventning hos selskabet om gyldigheden af en sådan tarifering.
46
Henset til ovenstående betragtninger skal det andet spørgsmål besvares med, at retssikkerhedsprincippet og princippet om beskyttelse af den berettigede forventning skal fortolkes således, at de ikke er til hinder for, at toldmyndighederne i en medlemsstat foretager opkrævning af told og afgifter, som en afgiftspligtig person skal betale som følge af en ifølge disse myndigheder ukorrekt tarifering af en vare i en underposition i KN, selv når BTO-afgørelser, der er udstedt til andre afgiftspligtige personer af disse myndigheder og af toldmyndighederne i andre medlemsstater, samt retsafgørelser truffet i andre medlemsstater ikke afviger fra en sådan tarifering.
Om det tredje spørgsmål
47
Henset til besvarelsen af det andet spørgsmål er det ufornødent at besvare det tredje spørgsmål.
Sagsomkostninger
48
Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagsomkostningerne. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.
På grundlag af disse præmisser kender Domstolen (Ottende Afdeling) for ret:
1)
Underposition 85447000 og 90011090 i den kombinerede nomenklatur, der er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som ændret ved Rådets forordning (EF) nr. 254/2000 af 31. januar 2000, i den affattelse, der følger af Kommissionens gennemførelsesforordning (EU) 2017/1925 af 12. oktober 2017,
skal fortolkes således, at
den ikke omfatter et optisk fiberkabel, der består af en optisk kerne og et optisk overtrækslag med et første indvendigt lag af blødt akrylat, der er dækket af et andet lag farvet hårdt akrylat.
2)
Retssikkerhedsprincippet og princippet om beskyttelse af den berettigede forventning
skal fortolkes således, at
de ikke er til hinder for, at toldmyndighederne i en medlemsstat foretager opkrævning af told og afgifter, som en afgiftspligtig person skal betale som følge af en ifølge disse myndigheder ukorrekt tarifering af en vare i en underposition i den kombinerede nomenklatur, der er indeholdt i bilag I til forordning nr. 2658/87, som ændret ved forordning nr. 254/2000 i den affattelse, der følger af Kommissionens gennemførelsesforordning 2017/1925, selv når afgørelser vedrørende bindende tariferingsoplysninger, der er udstedt til andre afgiftspligtige personer af disse myndigheder og af toldmyndighederne i andre medlemsstater, samt retsafgørelser truffet i andre medlemsstater ikke afviger fra en sådan tarifering.
Underskrifter
(
*1
) – Processprog: rumænsk.